בין מתייוונים לחשמונאים – על התבוללות וזהות תרבותית
לימוד משוחח לכבוד החנוכה

דף למנחה - מחנך
חנוכה הוא בראש ובראשונה חג החשמונאים, ועל פי רוב אנו חוגגים בו את ניצחונם הגדול על היוונים.
הפעם יתמקד הלימוד בפן אחר: ננסה לברר מה היה השבר הדתי והתרבותי שהוביל למרד, וכיצד נוצר משבר כזה.
עם התלמידים נעלה שאלות על המתח שבמפגש בין תרבויות - בסיפור החשמונאים ובחיינו שלנו.

הכנות מומלצות לקראת המפגש:
-	לצלם את קטעי הקריאה השונים.
-	כדאי ללמוד מראש בכיתות את סיפור החנוכה!
-	אפשר לשלב חלק משירי החנוכה בפתיחת המפגש או בסיכומו, כדי ליצור אווירת חג.
-	להכין את התלמידים מראש למפגש, ולהסביר להם את מבנה הלימוד.
-	להכין מראש את החלוקה לקבוצות, ולארגן את הכיתה במעגל.
-	הלימוד המשוחח יכול לפתוח או לסכם מסיבת חנוכה כיתתית, הנערכת עם או בלי ההורים.
-	בשיעור זה: להכין מראש מערכת שמע להשמעת השירים.

מבנה המפגש:
א.	פתיחה בכיתה – מהי תרבות?
השמעת שיר היפ-הופ ישראלי, ודיון בשאלה לאיזו תרבות הוא שייך?
ב.	לימוד בחברותא על הרקע לפרוץ מרד המכבים: 
i.	ההתייוונות של יסון הכהן הגדול, והליכת העם אחריו.
ii.	המרד של מתתיהו החשמונאי ובניו בהוראות שנתן המלך הסלווקי-יווני.
ג.	סיכום המפגש: מה הייתי מוסיף לתרבות שלי ועל מה אני אשמור בכל מחיר?

כבכל מפגש, נעבוד לפי השלבים הבאים:
-	קריאה בטקסט והבנתו, פירוש מונחים מרכזיים ובקיאות בסיפור המרכזי.
-	פרשנות התלמידים לטקסט, למסרים העולים ממנו ולרעיונות בעקבות הקריאה.
-	דיון בין התלמידים על רעיונותיהם.
תפקידי המנחה: לחלק תפקידים, להניע את הדיון, לוודא הבנת מונחים ומושגים.
מהלך הלימוד:

א.	פתיחה: היפ הופ ישראל ?!?
-	נרשום על הלוח את המילה 'תרבות' ונברר עם התלמידים:
o	מה המשמעות של המושג, לדעתכם?

-	נשמיע את השיר 'שירת הסטיקר' של הדג-נחש (או שיר ראפ/ היפ-הופ אחר). נבקש מהתלמידים להחליט:
o	לאיזו תרבות שייך השיר הזה?
o	מה דעתכם על השילוב התרבותי שנעשה בשיר? האם יש לכם עוד דוגמאות לשילובים בין תרבויות בחיים שלנו?

למנחה: 
דרך בירור השייכות התרבותית של השיר המשלב בסגנונו תרבויות וקטעי מוזיקה ממקורות שונים (המקור המוזיקלי שלו צמח בתרבות העוני האפרו-אמריקאית, אבל המילים שלו הן עבריות [והתוכן שלו עוסק בחברה ה]ישראלית) – נציג את נושא הלימוד:
הדילמה שנוצרה סביב היחס לעירוב תרבויות בחיים, בין היהודים המתייוונים לבין אלה שבחרו שלא להתיוון.

נתחלק לקבוצות לימוד וניגש לקריאת הטקסט

ב.	לימוד בחברותות: הרקע למרד החשמונאים

נקרא יחד את המקור הראשון – על הכהן יסון:
-	מה קרה לפי הסיפור? מי זה אנטיוכוס ומי זה יסון?
-	מה עשה יסון בירושלים ובישראל? איזו תרבות הוא הכניס לתוך ירושלים?
-	למה לדעתכם המספר מתנגד למעשה של יסון וכועס עליו? מה קרה לדת היהודית בעקבות המעשה של יסון?

-	האם לדעתכם גם היום יש תרבויות המשתלבות זו בזו? אילו?
-	האם קרה לכם שניסו לשכנע אתכם להתנהג לפי תרבות שונה מזו שלכם? איך הרגשתם?
-	אילו תרבויות נפגשות אצלכם בכיתה? מי מביא כל תרבות – מה נקלט ומה לא?

-	מה הייתם מוסיפים או משנים בתרבות שלכם – במשפחה או בכיתה? על מה בתרבות שלכם הייתם שומרים בכל מחיר – במשפחה או בכיתה?

קטע קריאה שני: הכרזת המרד של מתתיהו:
-	מה מבקש נציג המלך ממתתיהו?
-	מה עונה לו מתתיהו?
-	למה לדעתכם יוצא מתתיהו למרד? על מה הוא רוצה לשמור? 
-	מה המחיר שמשלמים מתתיהו ובניו על השמירה על הדת היהודית? 
-	מה דעתכם על המעשה של מתתיהו – האם הוא מוצדק או מוטעה? מה אתם הייתם עושים במקומו?
-	איך לדעתכם צריך להתנהג כאשר מנסים לשנות את התרבות והדת שלכם?

-	איך אתם הייתם שומרים על התרבות שלכם, כאשר מנסים לשנות אותה?
-	על מה הייתם נלחמים בכל מחיר, בלי לוותר?
-	נחשוב על הטלוויזיה כדוגמה: מאילו תרבויות מגיעות תכניות הטלוויזיה שאתם רואים? מה היה אומר על זה הכהן יסון? מה היה אומר על זה מתתיהו?
-	האם התרבות של המשפחה או של הכיתה שלכם עברה שינוי? אם כן, מי גרם לשינוי, ואיך הוא התקבל? 

ג.	בחזרה לכיתה – סיכום הלימוד
בסיום יחזרו קבוצות הלימוד לכיתה לסיכום הדיון. כל קבוצה תספר על הלמידה שהתרחשה אצלה, ועל המחשבות והטענות שעלו במהלכה.
-	מה חשבתם על המעשה של יסון? מה חשבתם על המעשה של מתתיהו?
-	מה יותר קשה לדעתכם – לשנות תרבות, או לשמור על התרבות שלי?
-	האם שילוב תרבותי הוא בהכרח רע? האם שמירה על נפרדות תרבותית היא בהכרח טוב?]
-	מה לדעתכם כדאי לשלב מתרבויות אחרות, ועל מה תשמרו בכל מחיר מהתרבות שלכם, במשפחה או בכיתה?
-	אילו תרבויות אתם משלבים בחייכם בהצלחה, ואילו מנהגים אתם לא מקבלים, במטרה לשמר על התרבות שלכם?
-	מה קורה אצלנו בשכונה? אילו תרבויות משתלבות אצלנו בשכונה? מתי זה מצליח, מתי יש בעיה?